Na temelju članka 10. st. 1. Zakona o osnivanju Sveučilišta u Zadru („Narodne novine“ br. 83/02.), članka 59. stavak 2. točka 11. Zakona o znanstvenoj djelatnosti i visokom obrazovanju („Narodne novine“ br. 123/03., 198/03., 105/04., 174/04. i 46/07.) i članka 54. Statuta Sveučilišta u Zadru (pročišćeni tekst, ožujak 2013.), Senat Sveučilišta u Zadru na VI. redovitoj sjednici u ak. god. 2012./2013. održanoj 26. ožujka 2013., donosi

O D L U K U

o nositeljima i izvođačima kolegija, pravu na izvođenje

nastave i ispita, davanja potpisa i upisivanja završne ocjene

na preddiplomskim i diplomskim studijima

I.

Nositelji kolegija na sveučilišnim studijima mogu biti isključivo osobe u znanstveno-nastavnom i umjetničko-nastavnom zvanju.

Ako Sveučilište izvodi i stručne studije nositelji kolegija mogu biti osobe u nastavnom zvanju.

Izvođači kolegija mogu biti osobe u znanstveno-nastavnom, umjetničko-nastavnom, nastavnom te u suradničkom zvanju.

II.

Pravo na potpis kojim se potvrđuje da je student obavio sve obveze na kolegiju tijekom nastave, te stekao pravo na izlazak na ispit, kao i pravo na samostalno izvođenje ispita, te upisivanje završne ocjene i ECTS bodova u indeks, odnosno u sustav ISVU imaju isključivo nositelji kolegija.

III.

Osobe u suradničkim zvanjima iz članka 97. Zakona o znanstvenoj djelatnosti i visokom obrazovanju (suradnici na sveučilištu) mogu izvoditi nastavu na kolegijima, provjeravati znanje studenata tijekom nastave, te sudjelovati u izvođenju ispita pod nadzorom nositelja kolegija.

Osobe u suradničkim zvanjima iz članka 43. Zakona o znanstvenoj djelatnosti i visokom obrazovanju (suradnici na znanstvenim projektima) također mogu izvoditi nastavu na kolegijima, provjeravati znanje studenata tijekom nastave, te sudjelovati u izvođenju ispita pod nadzorom nositelja kolegija.

Osobe iz stavka 1. i 2. ove točke, međutim, nemaju prava koja pripadaju isključivo nositelju kolegija (točka II. ove Odluke).

IV.

Vanjski suradnici mogu biti osobe u znanstveno-nastavnom i umjetničko-nastavnom zvanju.

Vanjski suradnici u znanstveno-nastavnom i umjetničko-nastavnom mogu biti nositelji kolegija, sa svim pravima koja pripadaju nositelju kolegija.

U iznimnim i opravdanim slučajevima vanjski suradnik može biti i osoba koja nije u znanstveno-nastavnom ili umjetničko-nastavnom zvanju. U tom slučaju dopuštenje za izvođenje nastave, na zahtjev Odjela ili drugih sastavnica Sveučilišta, daje Senat Sveučilišta. Takav zahtjev obvezno se podnosi prije početka semestra u kojem se kolegij izvodi.

Pravo na upis završne ocjene i ECTS bodova kolegija čiji je nositelj vanjski suradnik, zbog potreba evidencije obveza u sustavu ISVU-a, sastavnica Sveučilišta koja izvodi kolegij može prenijeti na pročelnika odjela ili voditelja centra.

Ako je vanjski suradnik osoba koja nije u znanstveno-nastavnom, umjetničko-nastavnom i nastavnom zvanju, nositelj kolegija smije biti pročelnik odjela, predstojnik odsjeka, voditelj katedre ili voditelj centra koji izvodi kolegij.

V.

Ako kolegij ne završava ispitom, potpis, završnu ocjenu i ECTS bodove upisuje nositelj kolegija nakon završetka nastave na kolegiju.

VI.

U red predavanja, upisni list, indeks studenta te u izvedbeni plan i raspored sati upisuje se ime i prezime nositelja i izvođača kolegija.

VII.

Ova odluka stupa na snagu danom donošenja.

VIII.

Stupanjem na snagu ove Odluke prestaje vrijediti Odluka o nositeljima i izvođačima kolegija, pravu na izvođenje nastave i ispita, davanja potpisa i upisivanja završne ocjene na preddiplomskim i diplomskim studijima Sveučilišta u Zadru Klasa: 012-01/08-02/03; Urbroj: 2198-1-79-05/08-01 od 23. lipnja 2008.

KLASA: 012-01/08-02/03

URBROJ: 2198-1-79-09/13-03

Rektor

Prof. dr. sc. Ante Uglešić

Odluku dostaviti:

1. Odjelima i centrima,

2. Prorektorima,

3. Studentskom zboru,

4. Ured za preddiplomske i diplomske studije,

5. Internet stranica Sveučilišta,

6. Pismohrani.